RO Jurnalul Oficial al Uniunii Europene L 307/1

REGULAMENTUL (UE) NR. 1138/2013 AL COMISIEI

din 8 noiembrie 2013

de modificare a anexelor II, III și V la Regulamentul (CE) nr. 396/2005 al Parlamentului European și al Consiliului în ceea ce privește conținuturile maxime de reziduuri pentru bitertanol, clorfenvinfos, dodină și vinclozolin din sau de pe anumite produse

(Text cu relevanță pentru SEE)

COMISIA EUROPEANĂ,

având în vedere Tratatul privind funcționarea Uniunii Europene,

având în vedere Regulamentul (CE) nr. 396/2005 al Parlamentului European și al Consiliului din 23 februarie 2005 privind conținuturile maxime aplicabile reziduurilor de pesticide din sau de pe produse alimentare și hrana de origine vegetală și animală pentru animale și de modificare a Directivei 91/414/CEE a Consiliului (1), în special articolul 14 alineatul (1) litera (a), articolul 18 alineatul (1) litera (b) și articolul 49 alineatul (2),

întrucât:

(1) Limitele maxime de reziduuri (LMR) pentru bitertanol, clorfenvinfos și vinclozolin au fost stabilite în anexa II și în partea B din anexa III la Regulamentul (CE) nr. 396/2005. LMR-urile pentru dodină au fost stabilite în partea A din anexa III la Regulamentul (CE) nr. 396/2005.

(2) În contextul unei proceduri de autorizare a utilizării unui produs de protecție a plantelor care conține substanța activă dodină pe fructe sămânțoase, piersici, caise, cireșe, măsline de masă și măsline pentru producția de ulei de măsline, a fost depusă, în temeiul articolului 6 alineatul (1) din Regulamentul (CE) nr. 396/2005, o cerere de modificare a LMR-urilor existente.

(3) În conformitate cu articolul 6 alineatele (2) și (4) din Regulamentul (CE) nr. 396/2005, a fost depusă o cerere referitoare la utilizarea dodinei pe banane. Solicitantul susține că, deoarece utilizarea dodinei pe aceste culturi a fost autorizată în America de Nord, Centrală și de Sud, reziduurile depășesc LMR prevăzută de Regulamentul (CE) nr. 396/2005 și că este necesară o LMR mai ridicată pentru a se evita barierele comerciale la importul bananelor.

(4) În conformitate cu articolul 8 din Regulamentul (CE) nr. 396/2005, aceste cereri au fost evaluate de statele membre în cauză, iar rapoartele de evaluare au fost înaintate Comisiei.

(5) Autoritatea Europeană pentru Siguranța Alimentară, denumită în continuare „autoritatea”, a evaluat cererile și rapoartele de evaluare, analizând în special riscurile pentru consumator și, după caz, pentru animale și a emis avize motivate cu privire la LMR-urile propuse (2). Autoritatea a înaintat aceste avize Comisiei și statelor membre și le-a pus la dispoziția publicului.

(6) Regatul Unit a transmis autorității o cerere, în conformitate cu articolul 43 din Regulamentul (CE) nr. 396/2005, de evaluare a riscurilor actualei LMR pentru bitertanolul de pe banane, având în vedere doza acută de referință (DAR) pentru bitertanol, stabilită în octombrie 2010 (3).

(7) Referitor la dodină, autoritatea a concluzionat că toate cerințele privind datele au fost îndeplinite și că modificările LMR-urilor cerute de solicitant sunt admisibile în ceea ce privește siguranța consumatorilor, pe baza unei evaluări a expunerii consumatorilor pentru 27 de grupuri specifice de consumatori din Europa. S-a ținut cont de cele mai recente informații privind proprietățile toxicologice ale substanței. Nici expunerea pe toată durata vieții la această substanță prin consumul tuturor produselor alimentare care pot conține substanța respectivă, nici expunerea pe termen scurt ca urmare a unui consum ridicat de culturi și produse relevante nu indică existența unui risc de depășire a dozei zilnice admise (DZA) sau a dozei acute de referință (DAR).

(8) Referitor la bitertanol, autoritatea a identificat, în avizul său din 21 februarie 2012, o problemă majoră pentru sănătatea consumatorilor și a recomandat reducerea LMR pentru bitertanolul utilizat pe banane (4). După ce a identificat o problemă majoră pentru sănătatea consumatorilor care vizează bitertanolul de pe banane, autoritatea a evaluat siguranța LMR-urilor existente pentru bitertanolul utilizat pe alte culturi, pentru care LMR-urile au fost stabilite peste limita de determinare (LD). Autoritatea a recomandat reducerea LMR-urilor pentru fructele sămânțoase, fructele sâmburoase, cucurbitacee (cu coaja comestibilă) și tomate. LMR-urile pentru aceste produse ar trebui să fie stabilite la o limită de cuantificare adecvată pentru anumite substanțe/combinații de produse.

(9) Pe baza avizelor motivate ale autorității și ținând seama de factorii relevanți pentru subiectul în cauză, modificările adecvate ale LMR-urilor îndeplinesc cerințele prevăzute la articolul 14 alineatul (2) din Regulamentul (CE) nr. 396/2005.

(10) Toate autorizațiile existente pentru produsele de protecție a plantelor care conțin substanțele active clorfenvinfos și vinclozolin au fost revocate. În conformitate cu articolul 17 din Regulamentul (CE) nr. 396/2005 coroborat cu articolul 14 alineatul (1) litera (a), LMR-urile stabilite pentru substanțele active respective în anexele II și III ar trebui, prin urmare, eliminate.

(11) Comisia a consultat laboratoarele de referință ale Uniunii Europene pentru reziduurile de pesticide în ceea ce privește necesitatea de a adapta limitele de determinare existente pentru bitertanol, clorfenvinfos și dodină. Aceste laboratoare au concluzionat că progresul tehnic permite stabilirea unor limite de determinare mai mici pentru cele trei substanțe. Având în vedere concluziile laboratoarelor respective, este necesar să se stabilească LMR-uri mai scăzute.

(12) Prin urmare, Regulamentul (CE) nr. 396/2005 ar trebui modificat în consecință.

(13) Pentru vinclozolin, modelul stabilit de autoritate pentru evaluarea riscurilor acute și cronice (5) indică menținerea unui nivel ridicat de protecție a consumatorilor. Prin urmare, prezentul regulament ar trebui să prevadă un regim tranzitoriu, pentru a permite comercializarea, transformarea și consumul normal al produselor care au fost produse legal înainte de aplicarea prezentului regulament.

(14) Înainte ca LMR-urile modificate să devină aplicabile, ar trebui acordat un termen rezonabil pentru a permite statelor membre, țărilor terțe și operatorilor din sectorul alimentar să se pregătească pentru îndeplinirea noilor cerințe care vor rezulta din modificarea LMR-urilor.

(15) Partenerii comerciali ai Uniunii au fost consultați cu privire la noile LMR-uri prin intermediul Organizației Mondiale a Comerțului, iar observațiile lor au fost luate în considerare.

(16) Măsurile prevăzute în prezentul regulament sunt conforme cu avizul Comitetului permanent pentru lanțul alimentar și sănătatea animală și nu au întâmpinat nicio opoziție din partea Parlamentului European sau a Consiliului,

ADOPTĂ PREZENTUL REGULAMENT:

Articolul 1

Anexele II, III și V la Regulamentul (CE) nr. 396/2005 se modifică în conformitate cu anexa la prezentul regulament.

Articolul 2

În ceea ce privește bitertanolul din sfecla de zahăr (rădăcină) cu numărul de cod 0900010, dodina din cireșele cu numărul de cod 0140020 și vinclozolinul din toate produsele, Regulamentul (CE) nr. 396/2005, astfel cum era formulat înainte de modificarea adusă prin prezentul regulament, continuă să se aplice produselor care au fost produse legal înainte de 6 iunie 2014.

Articolul 3

Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.

Se aplică de la 6 iunie 2014. Cu toate acestea, pentru dodina din măslinele de masă cu numărul de cod 0161030, din bananele cu numărul de cod 0163020 și din măslinele pentru producția de ulei cu numărul de cod 0402010, se aplică de la data intrării în vigoare.

Prezentul regulament este obligatoriu în toate elementele sale și se aplică direct în toate statele membre. Adoptat la Bruxelles, 8 noiembrie 2013. Pentru Comisie Președintele José Manuel BARROSO

(1) JO L 70, 16.3.2005, p. 1.

(2) Rapoarte științifice ale EFSA disponibile online: http://www.efsa.europa.eu:

Reasoned opinion on the modification of the existing MRLs for dodine in various fruit crops (Aviz motivat privind modificarea LMR-urilor existente pentru dodină în diverse culturi de fructe). EFSA Journal 2013;11(1):3077 [31 pp.]. doi:10.2903/j.efsa.2013.3077.

Reasoned opinion on the modification of the existing MRL for dodine in pome fruit, apricots and olives (Aviz motivat privind modificarea LMR-urilor existente pentru dodină în diverse fructe sămânțoase, caise și măsline). EFSA Journal 2013;11(2):3112 [25 pp.]. doi:10.2903/j.efsa.2013.3112.

(3) Conclusion on the peer review of the pesticide risk assessment of the active substance bitertanol (Concluzia evaluării inter pares a riscului utilizării ca pesticid a substanței active bitertanol). EFSA Journal 2010;8(10):1850 [63 pp.]. doi:10.2903/j.efsa.2010.1850.

(4) Reasoned Opinion on the Assessment of the consumer safety of the existing MRL for bitertanol in bananas (Aviz motivat privind evaluarea siguranței consumatorilor în cazul LMR-urilor existente pentru bitertanolul utilizat pe banane). EFSA Journal 2012;10(2):2599 [34 pp.]. doi:10.2903/j.efsa.2012.2599.

(5) http://www.efsa.europa.eu/en/mrls/docs/calculationacutechronic_2.xls.